Tolong jelaskan mengenai Matlamat dari Sekatan terhadap Iraq dalam bahasa melayu

Resolusi PBB menerangkan matlamatnya untuk menghapuskan senjata pemusnah besar-besaran dan peluru berpandu balistik berjarak jauh, mengharamkan sebarang sokongan kepada pengganas, dan memaksa Iraq untuk membayar pampasan perang dan semua hutang luar negara.

Sesetengah pihak percaya bahawa sekatan ini ada satu matlamat tersirat iaitu menggulingkan Saddam Hussein. Hal ini didedahkan dalam Akta Pembebasan Iraq 1998 yang diluluskan oleh Presiden Bill Clinton, bahawa dasar AS adalah "menggantikan rejim itu" di Iraq, untuk menggulingkan Saddam Hussein, tetapi ini tidak disebut dalam resolusi-resolusi tersebut. Pada tahun 1991, Paul Lewis menulis dalam akhbar New York Times: "Semenjak sekatan perdagangan dikenakan pada 6 Ogos selepas serangan ke atas Kuwait, Amerika Syarikat membangkang sebarang pengenduran terlalu awal atas kepercayaan bahawa dengan menyukarkan hidup rakyat Iraq, lama-kelamaan ini akan mendorong mereka untuk mengguling menggulingkan Presiden Saddam Hussein." Walau bagaimanapun, sekatan-sekatan itu gagal menggulingkan Saddam, malah mungkin membantu memperkukuh penguasaannya.

Perancang dasar perang AS, Douglas J. Feith berhujah bahawa sekatan-sekaan itu melemahkan tentera Iraq dari segi senjata pemusnah besar-besaran dan keupayaannya untuk menyerang negara-negara jirannya kerana bekalannya dipotong. Dalam rencana jurnal Foreign Affairs 2004, George A. Lopez dan David Cortright mengatakan bahawa sekatan-sekatan ini "memaksa Iraq untuk menerima pemeriksaan dan pengawasan; meraih konsesi dari Baghdad dalam isu-isu politik seperti pertikaian sempadan dengan Kuwait; menghalang pembinaan semula pertahanan Iraq selepas Perang Teluk Parsi; dan menyekat pengimportan bahan-bahan dan teknologi yang mustahak untuk penghasilan senjata pemusnah besar-besaran." Cortright dan Lopez berhujah lagi, "aturan sekatan dikuatkuasa PBB yang begitu teruk itu sebenarnya ... membantu menghancurkan jentera perang Saddam Hussein dan keupayaannya untuk menghasilkan senjata."  Hussein memberitahu penyoal-siasat FBI-nya  bahawa persenjataan Iraq "telah dihapuskan oleh sekatan PBB."